Μετά την πύρινη καταστροφή της Αττικής, ο αντιπρόεδρος του Ευρωπαϊκού Κοινοβουλίου και επικεφαλής της ευρωομάδας του ΣΥΡΙΖΑ Δημήτρης Παπαδημούλης έσπευσε να καταθέσει επείγουσα ερώτηση προς την Κομισιόν: «Με ποιο τρόπο σκοπεύει να επιταχύνει την υλοποίηση του προγράμματος RescEU, ώστε η αποκατάσταση των ζημιών να μπορεί να καλύπτεται από ίδιους, επιχειρησιακούς πόρους της Ευρωπαϊκής Ενωσης;» αναρωτιόταν, μιλώντας για τον ευρωπαϊκό μηχανισμό πολιτικής προστασίας, που αναβαθμίστηκε μόλις την περασμένη άνοιξη.

Τραγική ειρωνεία;

Ο ίδιος και οι υπόλοιποι ευρωβουλευτές του ΣΥΡΙΖΑ δεν υπερψήφισαν ποτέ το πρόγραμμα RescEU, ακολουθώντας το παράδειγμα της ευρωομάδας της Αριστεράς (GUE). Αυτό ακριβώς το πρόγραμμα, που προστρέχει τώρα ζητώντας την επιτάχυνσή του!

Το ιστορικό

Τον περασμένο Μάιο, το Ευρωπαϊκό Κοινοβούλιο ψήφισε την έκθεση της Επιτροπής Περιβάλλοντος για την αναβάθμιση της κοινοτικής πολιτικής προστασίας με ίδια μέσα και με σκοπό την αντιμετώπιση καταστροφών.

Η πρόταση κατατέθηκε από τον αρμόδιο επίτροπο Χρήστο Στυλιανίδη μετά τις πυρκαγιές στην Πορτογαλία, ενώ υπεύθυνος για την έκθεση και το πρόγραμμα RescEU από τη σοσιαλιστική ομάδα ήταν ο Νίκος Ανδρουλάκης, ο οποίος βάσισε το σκεπτικό του στο γεγονός ότι κανένα κράτος – μέλος της Ενωσης δεν μπορεί να αντιμετωπίσει μόνο του μια μεγάλη φυσική καταστροφή.